Diwani ya malenga wa Kendu Bay
Language: Swahili | Genre: Poetry

SOWETO ALERT

Nawasalimu wasomi
Mnisalimu na mimi
Mikono tushikaneni
Nasema tpendaneni
Soweto namtamani.

Amerudi uwanjani
Na majibu jamani
Karibuni nawambia
Matamu mtasikia
Kutoka kwake Alert.

Ni jarida limerudi
Limerudi mashahidi
Majambo yatobolewa
Uushikwe na kiwewe
Alert katuambia


Ya kijamii tumboni
Na kiuchumi jamani
Kiuchumi msemeni
Na siasa ya tamani
Abeba zote Soweto.

Maoni muandikeni
Ili yasomwe jamani
Laleni mkifikiri
Ni yapi yasoaziri
Soweto ayakubali.

Kwaheri enyi wangwana
Jarida letu lafaana
Tusomeni kwa pamoja
Na zaidi wenye haja
Alert kiboko yao.

MAJIRA

Kiangazi ninasema, majira yetu jamani,
Ni wakati wa kulima, jua kali uwanjani

Masika yetu ya mbu, malaria yatuuwa,
Na humpendeza nyumbu, ya mahindi na maua.

Kipupwe ni ya baridi, asubuhi na barafu,
Yana baridi shadidi, yana hata na siafu.

Kaskazi toka mbali, ni majira ya ukavu,
Yana upepo mkali, kushtua yako mbavu.

Upepo unapovuma, ya kusini mashariki,
Majirakusi huvuma, kupeperusha rafiki.

Majira taiwakifu, ya sita tuite vuli,
Mvua chache yenye safu, kwaheri wanaskuli.


HATI YA MAPENZI

Wa moyoni nakupenda
Wewe pia wanipenda
Lakini wapi sioni
Barua yako jamani
Akupendaye mpende
Asokupenda sipende.

Mimi wako pete niwe
Wewe kkwangu chanda uwe
Tupateni kwa ukweli
Kama mchuzi kwa wali
Maisha yetu tujenge
Yasiyovunjwa na genge.

Uso wako ni mzuri
Urembo wako pia mzuri
Kichwa chako ni kipana
Na nywele zako sayari
Tabia zako ni shwari.

Una upanga wa shingo
Na mabega ya maringo
Kifua chake thamani
Kina matiti na nini
Maziwa yenye fahari
Ya mtoto wa Johari

Mapaja ukitingiza
Kiuno chako chaliza
Waja macho watupapo
Malkia upitapo
Sioni wa kukupinga
Nipo hapa mimi kinga.

Mikono yako nyororo
Ukinishika tororo
Umeitia we nini?
Inayo moto jamani
Sikuachi nimeapa
Wewe wangu amenipa.

Miguu yako dhahabu
Inangara ya ajabu
Ukienda kimadaha
Wana chuo waso siha
Nyege zao zinarudi
Baridi kwao shadidi

Sijamaliza kusifu
Anazo sifa sufufu
Ninakutaka lakini
Kutamani asilani
Siniahe usiseme
Na tusikizane tuseme.

Shingo lako la kidani
Masikio ya herini
Kipini puani yako
Pete kidoleni chako
Mikononi na bangili
Mkufu wako sahili.

Mdomo wako mwembamba
Maneno unapoimba
Unayo sauti tamu
Ya Twaarab ya Lamu
Wa-kudhanuiwa tausi
Wa maringo yetu sisi.

Wasema wewe mkamba 
Mpwani kutoka Pemba
Lakini nasema yule 
Kutoka Shirati kule
Umira sasa si kiti
Hadi Rachuonyo eti.

Sisemi natingizika 
Ahadi bado nashika
Ulitamka mwenyewe
Na nnyonda kinyonga siwe
Mimi ninayo himdi
Ni deni kuwa ahadi.

Wazazi wangu wasema
Boma letu ni salama
Ya sherehe na nderemo
Wasubiri mumo humo
Nitakuwa mfalme
Malkia, mimi mume.

Ndugu zangu wa fahari
Kwa shangwe wakisubiri
Na shemeji wakuwepo
Siku ile ifikapo
Tuzifunge zile pingu
Ninasema wewe wangu.

Sikupotezi ujuwe
Ungali mdogo wewe
Shida zako malkia
Ni zangu pia sikia
Mapacha twashikana
Kufa kule kuzikana.

Mimi siyo pakashume
Kama ni mimi useme
Ni-eleze yako Hwa
Tuache kusumbuliwa 
Na wale wa sifa haba
Wasiojaza kibaba.

Leo naapa ya kweli
Siku nane sina mbali
Subira huvuta heri
Mwenda pole ni fahari
Haraka bila baraka
Si ni vigumu kudaka.

Wengine wasema haya 
Ngong mbali na Biaya
Lakini mimi ni sifa
Pendo halina mashafa
Wapende sipende wote
Mimi chanda wewe pete.

Na sina wengine titi
Kuoa jamani eti
Ila nakusubiriwe
Tulivyoagana nawe
Watoto wetu wapate
Maisha tuvike pete.

Moyo wangu walialia
Vile wako walalia
Dhoruba usilalie
Piga simu nisikie
Na  nitume wangu moyo
Wa kulinda wako moyo.

Sina mengi nakusihi
Najua umefurahi
Malenga umempata
Shika usiache bata 
Nyimbo nyingi katungika
Upate kufurahika.

Pokea salamu zangu
Baba pia mama yangu
Ndugu na jirani wote
Inshalla huko wote
Ufike hapa nyumbani
Tukaribishe  mgeni.

Akili zangu zawaka
Nikitaja jina daka 
Fanya haraka ufike
Naumia wapi mke
Wa kunibusu nalia
Wasia kunipatie.

Kamba takushikilia
Uko wapi wa moyoni
Tushikane asilani
Wazazi uwasalimu
Sipende wewe adimu. 

MADINI

Fedha tuite Silver,
Shaba nnyekundu ni Copper,
Dhahabu ni Gold,
Risasi tuite Lead,
Iron yetu ni Chuma,
Pearl, Lulu yetu jama,
Jewel si ni Johari,
Kito, Precious stone,
Turquoise yetu Feruzi,
Tamati Yakuti, Ruby.

DUNIA INGEKUWAJE BILA MUME

Pasipo na wanaume, dunia ingekuwaje?
Wanawake bila mume, wadhani wangeishije,
Maisha yetu ya mwanzo, yangekosa ya baraka,
Kati yakawa gumzo, ya wabaya wa dhihaka,
Na ya mwisho yangekuwa, hayapo mimi nasem,
Ni sababu yake kuwa, hatari kwa usalama.

BIBI NI NANI?

Bibi ni nani?
Yuko wapi?
Anakwenda wapi?
		Bwana atajibu
Bibi ni mtu
Yumo duniani
Ametoka kwao
Anakwenda kwa baba wake
		Bali mimi natongow
		Bibi ni mke wangu
		Yumo chumbani
		Ametoka kwao
		Hana ugomvi
		Hakuna talaka
		Hakuna usherati
		Hakuna kukorofishana
		Hakuna wafitina
		Hakuna tena wa kutamani
Moyo wake
Ndiyo wangu pia
Mawaidha yake
Ndiyo yanipendeza
Sura yake si kitu
Tabia yake fahari
Mapenzi yake ya kufa kuzikana
Matatizo  yake ni yangu pia
Chakula chake ni changu nakwambia
		Nimesema
Kama wongo uniambie
Mabadiliko nifanye
Nampenda wangu mimi.


BWANA NI NANI?

Bwana ni nani?
Yuko wapi?
Ametoka wapi?
Anakwenda wapi?
		Bibi atajibu
Bwana ni mtu
Yumo duniani
Ametoka boma lao
Anakwenda kwa mkewe
		Bali mimi natogowa 
		Bwana ni mume mpendwa
		Yumo nyumbani
		Ametoka kwa babake
		Kujenga boma na mkewe
		Hana ugomvi	
		Si pakashume
		Hakuna kutofautiana
		Hatoi talaka
		Hajali wafitini
		Hawatamani wengine
		Moyo wake
		Ni wa bibi pia
		Mawaidha yake
		Bibi huyapongeza
		Sura yake si kitu
		Tabia zake zapendeza
		Mapenzi yake ya kufa kuzikana
		Matatizo yake ya bibi pia
		Chakula chake atayarisha bibiye	
			Natamatisha
		Ni ukweli jamani
		Bibi yangu kaniambia
		Eti nampenda.

KIOO

Kioo chombo kibaya
Chahadaa malkiya
Eti mrembo ajabu
Kumbe sura yake dubu.

Mfalme katazama
Eti sura atazama
Kumbe ni suraye nyani
Wa mistuni jamani.

Kimewapopteza kwetu
Wasichana wote wetu
Asubuhi na jioni
Sura safi watamani.

Urembo wao fahari
Kila mtoto mzuri
Na wajigamba kioni
Kwa matiti kifuani.

Miguu waangalia
Eti Lulu wadhani
Ina vidonda na nini?
Visotibika jamani.

Bataflai washona
Eti  ya warembo wana
Kumbe nini ndani yake
Sura mbaya wafunike.

Ni sikio baya titi
Heriniwatia eti
Kipini puani yake
Shingoni mkufu wake. 

Ni fedha yote haya
Kama mbaya yako mbaya
Kioo sia asilia
Bali najiangalia.

Na sina ubaya nai
Chawahadaa kioo
Kama sura yako nzuri
Ni yako wewe furahi.

Natawakifu tungo
Ya mtungi we Maringo
Uchafu wake matata
Ajuaye yetu kata.


CHUNGENI UTAWABWAGA

Mti mkavu dunia
Nawapateni wasia
Pia hadhi nawambia
Mti mkavu dunia
Chungeni utawabwaga.

Tupeni raha shimoni
Mle ndani asilani
Mzizike kaburini
Anasa za duniani
Na mapenzi duniani
Chungeni utawabwaga.

Ya ukimwi huwakera 
Huwapeleka ahera
Hamna nyingine bora
Ila ni nyingine bara
Mapenzi yasiyo bora
Chungeni utawabwaga.

Wako bikira ajabu
Wangara kama dhahabu
Ndani vidonda ajabu
Nyuso zenyewe adhabu
Heri muwe kama bubu
Chungeni utawabwaga.

Na vipusa jihadhari
Asali kuwa shubiri
Hamna dawa fikiri
Ni dhoruba ya bahari
Hazina hata fahari
Chungeni utawabwaga.

Chukueni lenu pato
Nyote sikieni wito
Wpate kesho watoto
Kama ya leo watoto
Bila kuona mitato
Chungeni utawabwaga.

Tuna maprofesa wazee
Wakifa nani waweze?
Tafuteni na muweze
Nafasi chungu mjaze
Acheni kupiga zeze
Chungeni utawabwaga.

Mola maisha awape
Keshoye raha awape
Pesa na watoto wape
Mjenga wana peupe
Mti mkavu ni pepe
Chungeni utawabwaga.

Umri wasonga mbio
Hamtaweza mbio
Wenzenu mbele ndio
Na wala matunda ndio
Dunia yetu ya leo
Chungeni utawabwaga.

Wadarisi msikie
Wenzenu muwambie
Shairi mniungie
Dunia muangalie 
Chungeni utawabwaga.


HAKI YA RAFIKI

Uso wako we tizama, ya wenzio si kicheko
Usowe mzuri mama, ni mfanowe wenzako
Haki ya kustahili, rafikiyo mpatie.

Kiwete usitukane, hapo kwenu pia kipo
Amkapo mpgane, aibu tapata hapo
Haki ya kustahili, rafikiyo mpatie.

Kipofu usimpige, hakuona mateleza
Na yeye asikupige, kisasi hatalipiza
Haki ya kustahili, rafikiyo mpatie.


Kibogoyo mpe nyama, si hiari hali hiyo
Na wewe akupe nyama, ili mpatane hivyo
Haki ya kustahili, rafikiyo mpatie.

Kipara hulia jua, na wenye nywele kicheko
Sababuye kutojua, na upara utokako
Haki ya kustahili, rafikiyo mpatie.

Na kiziwi simchape, hakupata usemalo
Atakalo heri mpe, jua afikirialo
Haki ya kustahili, rafikiyo mpatie.

Kibyongo na mzigo, mgongo utaumia
Na hastahili pigo, ataanza kulialia
Haki ya kustahili, rafikiyo mpatie.

Kigugumizi hushindwa, siharakishe gumzo
Mjinga kuchekelewa, hupendelea mzozo
Haki ya kustahili, rafikiyo mpatie.

Mcheshi mcheke naye, mfurahishe hadhira
Usipocheka sanaye, tamharibia kura
Haki ya kustahili, rafikiyo mpatie.

Mwanawako nao wembe, mpatie ajikate
Kesho atali wembe, papai hana mkate
Haki ya kustahili, rafikiyo mpatie.

Siwaingilie kuku, mavi usiyoyala wewe
Kula ugali kwa kuku, ni chakula chako wewe
Haki ya kustahili, rafikiyo mpatie.

Usimchape mtoto, ujinga wa binafsi
Tatoroka hata kuto, mbio kama farasi
Haki ya kustahili, rafikiyo mpatie.

Kiroboto nyonya damu, siache kukaribie
Na akija mumu humu, maji moto umwagilie
Haki ya kustahili, rafikiyo mpatie.

Mbwa koko akibweka, mshike rungu na muwe
Wengine hawatabweka, hakuna tena muue
Haki ya kustahili, rafikiyo mpatie.

Wino umeniishia, kalamu hapa kikomo
Nyumbani takuutana, ahsanteni shikamo
Haki ya kustahili, rafikiyo mpatie.


WASIA 

Mche asiyekupenda
	Mpende akundaye
Akutakaye mtake
	Asokutaka sitake
Yule akupaye mpe
	Asokupa usimpe.

MAANA ZA NENO PAA

Paa ni kupaa angani, waumini wafike peponi.
Paa ni mnyama wa porini, apendaye sana usasini
Paa ni sehemu, ya juu ya nyumba
Paa ni baadhi ya makaa, ya moto mekoni
Paa ni kupaza sauti, isikike asilani
Paa ni kupara, magamba ya samaki
Paa ni kumpuga mtu, makofi ya paa usoni
Paa ni kule gari, kumgonga paa! njiani
Paa la kumi ni zito, na ni fumbo fumbeni
Fumbo jibu nalingojea, mzigo mzito mnitoleeni.

AFRIKA

Ewe bara la Afrika
Eneo la waafrika
Kima lililovamika
Na wazungu wa hulka
Zile za kulaanika.

Wakti wa ukoloni
Waafrika matatani
Na shakawa na uhuni
Alizoleta mhini
Mhiniwa mtegoni.

Kulalama twalalama
Na wazungu kama kima
Wanalipiza lawama
Sababu ni wa kuchoma
Ukweli huchoma nyama


Mafahali wanaliwa
Mashamba kuchukuliwa
Machoni mwa wahiniwa
Mazao yote huliwa
Wanabakia wafiwa

Wanawake na makeke
Nazo mimba zitoweke
Mpango ulazimike
Na uzazi kwao wake
Wa idadi ipunguke.

Waume wote kazini
Kujenga jiko mekoni
Na wasiishi rahani
Hapa hapa duniani
Labda aherini

Watoto nao wateta
Kupata mlo matata
Matata mlo hupata
Tutaondolewa tata
Mola wako tanapata

Wakongwe watiririka
Machozi yasokomeka
Wanao wakiteseka
Sababu wamezeeka
Na vita kutopigika.

Chumi zenu zadorora 
Nako kukuru kakara
Metufanyia madhara
Yale ya kuvunja ghera
Ili tuanze kuhara.

Jamii zote vitani
Wazungu uchochezini
Haya yote duniani
Huyaishia kifoni
Na tulazwe kaburini.

Siasa kitu kibaya
Nipullike nawambiya
Hakuna Demokrasia
Au wapi mesikia
Niyajue nami haya.

Ya mwenye-enzi himdi
Kwetu sisi itikadi
Tuongezee idadi
Tuiondolee shadidi
Iliyotufungia ndi.

Tupate vyote vyakula
Hata raha Inshalla
Uturejeshee mala
Tujaze yetu maghala
Wengine wanapolala.

MNYAMA GANI HAMJUI

Mbweha mimi sipenda hata yeye akifa,
Chui sipendi hujifanya ana kifafa
Dikidiki umesikia ndani yake hafara
Ni kifaru peke yake simwogopi akifa
Fisi naye si mchezo huwala wakifa
Mnyama gani hamjui, hebu jiulizeni.

Kiboko mwenye kiboko makazi yake majini
Kima naye mnyamo mfani wake Asumani
Kinyonga kimpata mgeuza rangi jamani
Na kobe mwenda pole haijkwani naye lakini
Mamba ni wenye magego kukumeza baharini
Mnyama gani hamjui, hebu jiulizeni.

Mbwa mwitu siye mbwa tufugaye yule wetu
Paa naye ususeme lile paa nyumba yetu
Pundamilia twajua ndugu yake punda wetu
Wote hawa humwogopa simba mfalme wa mwitu
Sokwe pia tuseme hupenda kabisa misitu
Mnyama gani hamjui, hebu jiulizeni.

Sungura wetu mjanja lakini huuzwa noti
Twiga naye kimwona mrefu kama mlingoti
Kuro pia tusisahau labda ana titi
Tembo naye silo tembo  la mnazi wetu eti
Kichakuro ni mbaya hupenda mizizi ya mti
Mnyama gani hamjui, hebu jiulizeni.

Loma mchimba kaburi tusimsahau jamani
Humchekelea ngiri kwa magego yaso ndani
Pia naye nguchiro haachwi nyuma asilani
Tandala mimi sijui nimeambiwa nyumbani
Na nyani nduguye kima kwangu mimi si mgeni
Mnyama gani hamjui, hebu jiulizeni.

Buku sicho kitabu ni chakula paka lakini
Choroa wewe hujui labda hayuko nchini
Mwenye sifa naye duma hatumshindi mbioni
Mbwa akiona fuko hutupa mbali majani
Guruguru si mkubwa ni lizadi au nini?
Mnyama gani hamjui, hebu jiulizeni.

Kasa hebu skia si nduguye bwana koga
Cheche hupenda mbio naye kaonekana mwoga
Kimburu huona shida hatuwezi kumpiga
Kongoni pia tuseme labda twaweza fuga
Mbega si Hasssan mbega ni yule usiyefuga
Mnyama gani hamjui, hebu jiulizeni.

Nyati ni mwenye hasira huweza kunirarua
Swara naye hutushinda shindano likitokea
Gorila ana mchezo miguu miwili kachezea
Na kwako wewe sijui dubu mimi namjua
Pakashume sisahau paka mwitu yeye pia
Mnyama gani hamjui, hebu jiulizeni.

Kangaruu miguu mifupi na mirefu nyuma
Nungunungu na miiba iwezayo kukuchoma
Popo wadhani ndege kumbe pia kweli mnyama
Panya naye nduguye paka kanyemelea nyuma
Mnyama gani hamjui, hebu jiulizeni.

Swila nyoka mkubwa kaingia shimoni humu
Nguruwe naye hufugwa kwa nyama yake mtamu
Punda wetu jamani mgongoni kapu la ndimu
Ngamia naye mwenye nundu kapatikana humu
Namalizia farasi gari letu la jukumu
Mnyama gani hamjui, hebu jiulizeni.


UAMUZI

Nimekata tamaa siwezi tena,
Nimekata tamaa singoji tena,
Nimekata shauri tena sitaki,
Japo, moyo wapenda hata sitaki. 


NAPENDA SIPENDI

Napenda sipende
Sipendi nipende
Napenda kupenda
Sipendi kupenda
Napenda sipendi
Nipende sipende.

BARUA YA MPENZI

Sina changu bila wewe,
	Miye nusu pasipowe.
Kimenishika kiwewe,
	Nimeshindwa dhorubaye.
Kinyonga siwe penzi,
	Ninazo nyini simanzi.
Pendo halina mashafa,
	Usibadilishe sifa.
Ahadi bado nashika
	Nyumba yetu taezeka.
Mwezi wa kumi si mbali,
	Tuliagana wawili.
Watu wengi watamani,
	Wakushike mikononi.
Lakini wote hutaki,
	Ila mimi ni tu rafiki.
Sioni wa kukupinga,
	Sioni wa kumpinga.
Kwaheri mpenda raha,
	Na mola atupe siha.

WAVULANA

Nawaombea wavulana
Mnawatendea sana
Mimba nyingi kuwatia
Watoto wasohatia
	Masomo yao waacha
	Maisha kwao kuchacha
	Uzuri kamwe hawana
	Maisha bora hawana
	Hapana kazi jamani
	Umalaya waamini.
Mwishowe nalezea
Kaburi lawangoja
Katika lingine bara
Pasipo maisha bora

Wasiyapate mitato 
Wasiyapate majuto
Ya mjukuu nyumaye
Ndiyo wasia yenyewe
Kidogo jaza kibaba
Anena hata na baba.

KUMBE HUYO NDIYE WAKO

Nasema leo si kesho, huficha jana jamani,
Nimekuona na posho, kasema nikaamini,
Eti mjomba wako Posho, nduguye mama yakini,
Kumbe huyo ndiye wako, mimi siyo ndume kwako.

Kesho hufuata leo, utafika na mwingine
Chege kaleta kileo, shemeji jina jingine,
Utampa kitoweo, naye kulala mnene,
Mimi siyo ndume kwako, kumbe huyo ndiye wako.

Kesho kutwa itafika, siku kufuata kesho,
Utakuja naye Fika, utasema kaka Pisho,
Ndugu mkubwa afika, na apate karibisho,
Kumbe huyo ndiye wako, mimi siyo ndume kwako.

Mtondo sitosahau, hufuata kesho-kutwa,
Atafika tena Chau, kushinda mchana kutwa,
Ni ami wa huko Siu, ndugu ya baba Msiwa,
Mimi siyo ndume kwako, kumbe huyo ndiye wako.

Mtondogoo nasema, mtondo katangulia,
Atafika baba Rhema, mke wangu yualia,
Eti tunayo gharama, na macho kunikazia,
Kumbe huyo ndiye wako, mimi siyo ndume kwako.

Kijoto ni siku gani? Ipie mtondogoo,
Baba wa kambo Amani, atafika na jogoo,
Sherehe kubwa nyumbani, apate mkate huo,
Mimi siyo ndume kwako, kumbe huyo ndiye wako.

Na jana tulishapita, tugange leo jamani,
Alikuja bwana Pita, jirani wako kazini,
Sikujua kuna kita, nikamleta nyumbani,
Kumbe huyo ndiye wako, mimi siyo ndume kwako.



MBUZI MWENYE NDEVU

Mimi ndiye kaka mbuzi, ndevu zangu nazipenda,
Wengine wenye ujuzi, wataka nyoa kwa panda,
Lakini napenda zangu, kwa nini wnisumbua?
Alinipa Mola wangu, nini nimewakosea?
Mbuzi wetu mwenye ndevu, ndiye mtunzi wa tungo.


MALI  YAKO AMALIZE

Nanangara msichana,
Akipenda mvulana,
Kiuno atatatingiza,
Nawe kichwa tatingiza,
Mali yako amalize, ufukara ukupate.

Sauti yake nyororo,
Katika giza totoro,
Atakunasa kijana,
Matamu utatafuna,
Mali yako amalize, ufukara ukupate.

Zinakwisha nguvu zako,
Kwa sababu yako tako,
Hatimaye ufukara,
Tene akukuru kakara,
Mali yako amalize, ufukara ukupate.

Kisha kuwa hohehahe,
Atamtafuta chache,
Eti hana haja nawe,
Talaka akupa wewe, 
Mali yako amalize, ufukara ukupate.

Ninatamatisha utungo,
Ukivutwa na tungo,
Hawara ni werevu,
Wanazo akili oevu,
Mali yako amalize, ufukara ukupate.



SAKUBIMBI

Sakubimbi ukimwona, leo hapa kesho kule,
Ana mengi ya fitina, hufika kama malale,
Simpendi sakubimbi, ndoa zetu apoteza. 

Huwa mzabizabina, uwongo apenda dada,
Mnafiki wavulana, na watu wengi wahada,
Simpendi sakubimbi, ndoa zetu apoteza. 

Anaweza kuzua jambo, sakubimbi ni mzushi,
Hata yaso kweli mambo, atokpo kuna moshi,
Simpendi sakubimbi, ndoa zetu apoteza. 

Kila mara shatakani, sakubimbi mdakizi,
Akiletwa barazani, huruka kama mkizi,
Simpendi sakubimbi, ndoa zetu apoteza. 

Natamati wadarisi, huchoma hata msitu,
Yeye pia mdadisi, auliza kila kitu,
Simpendi sakubimbi, ndoa zetu apoteza. 


CAROLINA NAKUPENDA.

Una mengi ya mahaba
Sitosahau jamani
Carolina nakupenda
Hapana wa kukushinda.

Yaua yako haiba
Na waja wakutamani
Hapana wakukushinda
Carolina nakupenda.

Wapenyeza matilaba
Wakutie mtegoni
Nakupenda Carolina
Wa kukushinda hapana.

Lakini una suhuba
Hawanushindi vitani
Carolina nakupenda
Hapana wa kukushinda.

Sura yako na maleba
Yapendeza asilani
Carolina nakupenda
Hapana wa kukushinda.

Ila nimeshika dhima
Wasiweze kutoboa
Carolina nakupenda
Hapana wa kukushinda.

Natamatisha wimbo
Ukiwa nimebakia
Carolina nakupenda
Hapana wa kukushinda.


MOLA WETU MAJINA MANGAPI

Anayo mengi majina, muumba dunia ypte,
Ni aitwaye  Rabana , na Jalali yetu sote,
Mola wetu nauliza, ana majina mangapi?

Hifadhi pia sahihi,jina jingine jamani,
Kwengine Bismillahi, mimi pia naamini,
Mola wetu nauliza, ana majina mangapi?

Sitosahau Razuku, aliyetuumba waja,
Ghafuri aitwa huku, ndiye wetu wa faraja,
Mola wetu nauliza, ana majina mangapi?

Mwenyezi Mungu hudumu, na binadamu hadumu,
Tumwite pia Hakimu, na sote aturehemu,
Mola wetu nauliza, ana majina mangapi?

Tunampend Rahimu, atuondolee tata,
Katufaidi Karimu, anatujazia kata,
Mola wetu nauliza, ana majina mangapi?

Rabi wetu twamuomba, alinde kila mwanaye,
Maulana mwenye nyumba, hakuna tena kamaye,
Mola wetu nauliza, ana majina mangapi?

Shairi ninamalliza, huna budi kuongezea,
Ukiwa na la kujaza, una ruhusa kujaza,
Mola wetu nauliza, ana majina mangapi?


UKWELI

Nimechoka kusumbuliwa, ni mdomo wangu wateta,
Eti sababu ya ukweli wangu.
Nimeapa kwenda mbele kurudi nyuma hapana,
Wapende wasipende ukweli nitasem.
Hii demokrasia imeua wangapi,
Swali hili gumu, lakini, lakini
Wakati utafika wa kwima kondo;
Ambapo walouwawa watafufuka,
Waloua watawtiwa motoni.
Walifikiria mtabaki?
Hapana, hapana, hakuna.
Analieni vyama vyetu, vyote vyabomoka;
Mali nyingi zaliwa na wnye vyeo,
Wafuasi wao watuua bure bilashi,
Eh, ni kwa nini? Nimechoka!
Vyeo vyetu baruti ama tetemeko;
Wanafunzi wafariki, hatuogopi kusema.
Labda kesho ni sisi, atakayebakia ni nani?
Wanawake nao, nyadhifa wazitaka,
Lakini, lakini, nafasi hakuna, wapate wapi?
Kwetu nimefukuzwa niende wapi?
Afukuzwaye nje hurudi kwao, afukuzwaye kwao endapi?
Nimechoka, nimechoka, ukweli nitasema,
Hata kama miye Olu, Borodo an Lenjinka.
Bado nitasema, nitasema, lazima wajue
Walosema wahenga, twayaona katika mwanga.
Anaga kaanga tu chini  ya gae!
Nani asiyejua Olu amekufa na Yukiku pia?
Na je wangali wendapi?
Wote washapotea, Lenjinka atatamalaki.
Nimechoka kusema, labda  nitanaswa.
Lakini, lakini, ukweli nimesema siogopi.
Fanyeni mtakavyo, nimeamua UKWELI.